  Виталий Пронин Мылкыд борды кулэ на визь Вылӥ дышетон заведениосын кысык вакыт - 24-тӥ июлёзь куто абитуриентъёслэсь куриськонъёссэс. Собере, 3 нунал ортчыса, шараялозы вуоно студентъёссылэсь нимтулъёссэс. ЕГЭ борды портфолиоЭлькунысьтымы нылпиос, котьку сямен ик, ЕГЭ-ын ӟечесь тодон-валанъёссэс возьматӥзы. 27 мурт экзаменын 100 балл люказ, со пӧлысь 13-ез - ӟуч кылъя. Зэм, 100 балл нокин ӧз люка математикая, но мукет улосъёсын но югдур огвыллем: та предмет нылпиослы секытэнгес сётӥське. Элькунысьтымы 122 мурт усто дышетскемзы понна зарни медален пусъемын.- Нылпиос гимназиосысь, лицейёсысь гинэ ӟечесь тодон-валанъёсын уг пото, соос вань гурт школаосын но, - пусйиз Дышетонъя но наукая министерствоысь огъя тодон-валан сётонъя ёзэн кивалтӥсь Лариса Пластинина. - Кылсярысь, 100 балл люкамъёс, Ижын сяна, вань Можгалан, Глазовын, Сарапул, Юкаменск, Кез палъёсын.Зэм, ЕГЭ-ын люкам баллъёс гинэ табере уг тырмо ни. Туэысен абитуриентъёс азе нош ик выль куронъёс пуктэмын. Одӥгез соос пӧлысь - егитъёс возьматыны кулэ портфолиозэс. Спортсмен ке тон яке пыриськылӥд олимпиадаосы, оло нош волонтёр луиськод - та понна ватсаса баллъёс басьтыны быгатод. Кӧня очко сётозы - тазэ котькуд вуз ачиз чакла ни. Кылсярысь, Ижысь медициная кун академия 3 балл ватса дуннеысь, Европаысь спортъя ӵошатсконъёсы пыриськылэмъёслы, ГТО-лэсь куронъёссэ зарни но азвесь значокъёслы быдэстэмъёслы - 1 балл, аттестатын одӥг «5»-ёс гинэ ке - эшшо 3 балл, Приволжск федерал округын олимпиадаосы сюремъёслы - 1 балл, отын вормисьёслы - 5 балл.Та сяна, абитуриентъёс ватсаса 10 балл басьтыны быгатозы ӟуч кылъя сочинение понна. Кызьы тодӥськоды, тазэ соос гожъязы декабре, нош кин зачёт басьтыны ӧз быгаты, кужымзэс эскеризы на феврале. Сочинениос люкамын нимысьтыз базаын, кытчы пырыны быгато Россиысь вань вузъёс. Но сочинение лыдэ басьтӥськоз, ачиз абитуриент мылкыд карыку гинэ. Кыӵе улон сюрес быръёно? Ӧжытсэ 45 баллЭкспертъёс верамъя, ваньзэ тае лыдэ басьтоно ке, Россиысь валтӥсь вузъёсы туэ шедьыны секытгес йӧтоз - тросгес баллъёс кулэ луозы. Ма, асьсэос вузъёс но сӥс пуктӥзы ни, кылсярысь, Москваысь кун университетэ пырон понна ЕГЭ-я ӧжытсэ 60 балл кулэ, нош Москваысь калык кусыпъёсъя университет (МГИМО) воксё но 80 балл куре уксё тырыса дышетскон понна но.- Ми но нимысьтыз куронъёс тупатӥм, - вера Ижысь медициная кун академиысь приёмной комиссилэн кивалтӥсез Алексей Шкляев. - Академиын дышетсконын валтӥсь предметъёсъя - биологияя, химияя но ӟуч кылъя - ӧжытсэ 45 балл люкамын луыны кулэ. Со сяна, абитуриент пыриськылэмын но вормылэмын ке Россиысь олимпиадаосын, ЕГЭ-я шоро-куспо баллъёсыз 65-озь вуо ке - сое соку ик кутӥськом. Дорамы куриськисьёс пӧлын таӵеос вань ини.Ижысь медициная кун академие куриськисьёс тачак люкаськизы ни. Бюджет чотын дышетыны 385 инты чакламын ке, туннэ нуналлы отчы шедьыны 1 сюрс 558 адями мылкыд каре. Уката бадӟым конкурс пинь йӧнатӥсьёсты дасянъя факультетэ - одӥг интые 12 мурт. Педиатрияя факультетэ куриськисьёс 544 кузя, инты тырмоз 105-езлы гинэ. Конкурс бадӟым ӧвӧл на лечебной факультетэ - одӥг интые 2,62 заявление. Но лыдэ басьтоно: куриськонъёсты кутон азинске. Ӧжыт ӧвӧл дунын дышетскыны мылкыд карисьёс но - 220 интые 648 мурт куриське ни.Югдурез валанРоссиысь Дышетонъя но наукая министерстволэн ивортэмезъя, Россиысь вузъёсын туэлы 576 сюрс бюджет интыос чакламын, со пӧлысь 420 сюрсэз - очно амалэн дышетскыны. Кылем арынлэсь со 16 процентлы тросгес. Озьы 11-тӥ классэз йылпумъямъёс пӧлысь ог 55 процентэзлэн дунтэк вылӥ тодон-валан басьтыны луонлыкез вань. «3»-лы дышетскисьёс но вузэ пырыны быгатозы. Специальность визьмын, югдурез валаса, бырйизы ке. Инженеръёслы, кылсярысь, бюджетын арысь аре тросгес инты висъяське. Нош экономистъёсты но юристъёсты дасясь факультетъёсын интыосты кулэсто. Соин ик олимпиадаосын вормылэмъёс вожмасько отысь 3-5 интыос понна, нош технарьёсты вузъёсы шумпотыса басьто, аттестатазы «3»-ёс вань ке но. Мар карод - кунмы ёрме инженеръёслы. Соос вузэз йылпумъямзы бере но туж ӝог шедьто асьсэлы уж.Вань та суред адӟиське Удмурт кун университетысь приёмной комиссилэн сайтысьтыз но. Мувӧй кыскисьёсты дасянъя факультетын одӥг интые 42 адями куриське ни, экономистэ - 34 мурт, юристэ - 19. Конкурс озьы ик бадӟым улонзэс англи кылэн, туризмен, дизайнэн, психологиен, менеджментэн герӟаны малпасьёс пӧлын. Трос ӧвӧл математикаез дышетскыны мылкыд карисьёс - 9 интые 5 куриськон вуэмын ай, библиотекарьёслы 11 инты ӵектӥське ке, 10 куриськон вуэмын.- Оглом 2 сюрс 200-лэсь ятыр егитъёс дорамы курисько ни, - вераз университетысь приёмной комиссилэн кивалтӥсезлэн воштӥсез Андрей Туркевич. - Бюджет интыосы кутом 839-сэ гинэ. Азьло аръёсын ӵошатыса, бюджет интыос туэ кулэстэмын ӧвӧл.Экономикаен, менеджментэн тунсыкъяськисьёс арысь аре лыкто Ижысь гурт хозяйствоя кун академие но. Отысь приёмной комиссилэн кивалтӥсез Марина Миронова верамъя, та факультетъёсы конкурс туэ но пичи ӧвӧл. Озьы ик куриськонъёс тырмыт ни электроэнергетика, теплоэнергетика удысъёсы.- Туэ 2 выль удысъёслы дышетыны кутскиськом, - вераз Марина Владимировна. - Нырысетӥез - «Экономическая безопасность», татчы 50 инты ӵектӥськом, но ваньмыз соос - дунын. 137 куриськон люкаськиз ни. Кыкетӥез - «Садовопарковое строительство» - 25 бюджет интые туннэ нуналлы 43 заявление сётэмын.Та вакытлы вожвылъяськон уг шӧдӥськы агрономъёс пӧлын - 50 интые 57 мурт, зооинженеръёс пӧлын - 75 интые 70 мурт.Вордскем интыез дунъянУдмурт кун университетысь но Ижысь медициная кун академиысь приёмной комиссиос иворто: туэ дӥнязы мыло-кыдогес лыкто ЕГЭ-ын 100 бал люкамъёс, олимпиадаосы пыриськылэмъёс но вормисе потэмъёс, дышетсконзэс медален йылпумъямъёс. Та шумпоттэ. Оскон кылдэ уга, визьмо, усточи егитъёсмы палэнэ ӧжытгес кошкозы шуыса. Нош макем дунъяло егитъёс вордскем интызэс - сокем ӟечгес лэсьтэм потэ соослы. Соинтэк-а Удмуртилэн Тӧроез Александр Соловьёв элькунысьтымы вузъёсы дышетскыны пырись егитъёслы, школаын ик вормонъёссы вал ни ке, ватсаса 5 сюрс манет стипендия тырон сярысь ӵектонэн потӥз. Та юрттэт туэ 1-тӥ сентябрьысен луыны кулэ ни.Жаляса верано, Ижысь гурт хозяйствоя академие уггес лыкто на ЕГЭ-ын 100 балл люкамъёс. Но со понна таяз вузэ тросгес лыкто ссузъёсты, колледжъёсты йылпумъямъёс.- Та егитъёс умой-умой тодо ни, кыӵе удысын соослэн ӟеч специалист луэмзы потэ. Тросэз ужаса но вуттэмын, - вераз Марина Миронова. - Вузэз йылпумъямзы бере но соос быръем профессизыя ужало. Соин ик таӵеосты шумпотыса кутӥськом дорамы. ЕГЭ соос уг сёто. Ортчытӥськом собеседование гинэ.Нялтас вераса, ссузъёс, колледжъёс бере лыктӥсь егитъёслы шумпото мукет но вылӥ дышетскон заведениос. Но жаляса верано, вуоно арысен таос но вылӥ тодон-валан басьтон понна ЕГЭ сётоно луозы, вылды. Эшшо Россиысь Дышетонъя но наукая министерство дэмла вузъёсысь бюджет интыосты ог 100 сюрслы (!) кулэстыны.- Совето Союзын ог 24-25 процентэз гинэ егитъёс вылӥ образование басьто вал, - мылкыдзэ вераз элькунысьтымы дышетонъя но наукая министр Алексей Мирошниченко. - Али ваньзылэн вузэ пыремзы потэ. Но кинлы ке но ужась профессиосты но быръёно ук - таӵе специалистъёслы кунмы ёрме. Соин ик, оло, урод ӧвӧл со, ваньмылэн ик вылӥ дышетскеммы ӧз луы ке.Элина Кумачёва Туспуктӥз Александр Горбунов  Теги: дышетон Егитъёс  